Rábólintott a holland parlament a szélsőjobbos pártvezér egyik ötletére
Geert Wilders hihetetlen büszke az ötletére. Az uniós zászló kihelyezését nem szavazták meg a képviselők, felmerült viszont az, hogy meg kell oldani valahogy a holland zászló lobogtatását.
A holland parlamenti pártok elfogadták a bevándorlásellenes holland Szabadságpárt (PVV) vezetőjének javaslatát, és elhelyezik a hágai parlament alsóházának plenáris üléstermében a piros, fehér, kék színű holland nemzeti trikolórt.

A nemzeti zászló elhelyezését Geert Wilders mellett Kees van der Staaij, a kálvinista SGP párt képviselője is támogatta. Utóbbi azt mondta, hogy a holland parlament alsóházának 1992 óta használt üléstermében helye van a nemzeti jelképnek, ezért azt láthatóvá kell tenni.

A javaslatot az Állatvédők Pártja (PvdD) öt képviselőjének kivételével valamennyi parlamenti párt támogatta.

A Jesse Klaver vezette Zöld Baloldal javaslatát, hogy a holland mellé az Európai Unió zászlaját is kihelyezzék, a parlamenti pártok nem fogadták el.

Wilders a döntést után azt mondta: "hihetetlenül büszke", hogy a nemzeti zászló a holland nemzeti identitás jeleként látható lesz a parlamentben.

Khadija Arib marokkói születésű munkapárti (PvdA) politikus, a holland parlament alsóházának elnöke úgy nyilatkozott: meg kellene fontolni azt is, hogy a zászlónak nem kellene-e lobognia. "Az ugyan problémát jelentene, de egy hajszárítóval talán megoldható" – fogalmazott.
Geert Wilders holland parlament Hollandia holland zászló